ПРОЕКТ!
НАРЕДБА

ЗА УСЛОВИЯТА И РЕДА ЗА ФИНАНСИРАНЕ И ПОДПОМАГАНЕ НА ФИЗИЧЕСКАТА АКТИВНОСТ, ФИЗИЧЕСКОТО ВЪЗПИТАНИЕ, СПОРТА И СПОРТНО-ТУРИСТИЧЕСКАТА ДЕЙНОСТ, ВКЛЮЧЕНИ В СПОРТНИЯ КАЛЕНДАР НА ОБЩИНА БУРГАС
Раздел I.

Общи положения

Чл.1. Тази наредба определя условията и реда за финансово подпомагане на мероприятия – състезания и прояви, включени в Спортния календар на Община Бургас и организирани от спортни организации, развиващи спортна дейност на територията на общината. 
Чл.2. Община Бургас в изпълнение на Спортния календар, подпомага финансово, със средства от общинския бюджет, одобрените мероприятия за всяка календарна година. 
Раздел ІI.

Спортен календар

.

Чл.3. (1) Спортни мероприятия, които се финансират от Община Бургас за съответната година, се включват в спортния календар, 
          (2) Спортният календар на Община Бургас се съставя въз основа на внесени предложения от спортни организации - спортни клубове, спортни федерации и национални спортни организации, по реда на Раздел IV.

          (3) Спортният календар се публикува на сайта на Община Бургас.


          (4) При провеждане на спортните мероприятия от Спортния календар организаторите на събитието са длъжни в рекламните материали, на плакетите и грамотите, в обявленията за събитието, в сценичното оформление, свързано с официална церемония по откриване, закриване на проявата, при награждаване на участниците, да присъства надпис „С подкрепата на Община Бургас“ и герба на Общината. 
Чл.4. (1) В Спортния календар могат да се включат до две мероприятия на спортна организация с различен ранг на проявата (градска; национална инициатива, подкрепена от Министерството на младежта и спорта; международна; традиционна; световно/европейско или балканско първенство), като партньор на Община Бургас в организирането и провеждането им са спортни организации по чл. 3, ал. 2, развиващи вида спорт, за който е съответното мероприятие.

         (2) Община Бургас си запазва правото през съответната година да включва в спортния календар мероприятия за масов спорт, както и прояви, които ще организира самостоятелно или с други юридически лица с нестопанска цел.
Раздел III.

Условия за финансово подпомагане

Чл. 5. Право на финансово подпомагане имат спортни организации по чл. 11 от Закона за физическото възпитание и спорта, както следва:
1. Спортни клубове, регистрирани на територията на Община Бургас, които членуват в лицензирана спортна федерация;
2. Клубове за хора с увреждания, които членуват в лицензирана спортна федерация;

3. Ученически спортни клубове;

4. Асоциацията на ветераните спортисти, които членуват в лицензирана спортна федерация;

5. Туристически дружества;

6. Други юридически лица с нестопанска цел, с предмет на дейност в областта на спорта. 
Чл. 6. Не се финансират по настоящата наредба спортни организации, когато:
1. членове на управителните им органи са осъдени с влязла в сила присъда за умишлени престъпления по Глава 5 „Престъпления против собствеността“, Раздели III и IV от наказателния кодекс;

      2. са политически партии и организации, професионални съюзи, кооперации и религиозни организации;

      3. са търговски дружества;

      4. при извършване на ремонтна дейност, закупуване на земя, сгради, техника;

      5. при организиране на кръгове от държавни първенства, национални турнири, национални купи; 

6. имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата и към Община Бургас, установени с акт на компетентен орган, съгласно законодателството, освен ако е допуснато разсрочване, отсрочване или обезпечение на задълженията или задължението е по акт, който не е влязъл в сила;

7. са в производство по несъстоятелност или ликвидация или са обявени в несъстоятелност.

Раздел ІV.

Ред за кандидатстване за финансово подпомагане 
Чл. 7. Спортните организации, кандидатстващи за финансово подпомагане от Община Бургас за организиране и провеждане на спортно мероприятие, входират в деловодството на Община Бургас, до Кмета на Община Бургас, в срок до 30-ти ноември на предходната година, следните документи:

1. информация за спортното мероприятие (Приложение № 1 „Предложение за организиране и провеждане на спортно мероприятие по чл. 7, т. 1“), което задължително да е включено в календара на съответната федерация, ведно с разчет за разходване на искания размер на финансовото подпомагане. (Приложение № 2 „Финансов план“);

2. декларация за обстоятелствата (Приложение № 5) от наредбата;

3. декларация за наличието на финансиране от Министерството на младежта и спорта  или съответната спортна федерация;

4. декларация от ръководството на спортната организация относно обстоятелства за наличието или липсата на събиране на такси и/или дарения от участниците или от законните им представители при провеждането на спортното мероприятие, както и дали се предвижда спонсорство;

5.  регламент или наредба за провеждане на спортното мероприятие.

Чл. 8. (1) Предложението по чл.7, т.1 се разглежда от Комисия в състав от 7 члена, от които 3-ма общински съветника, като 2 от тях избрани на заседание на Общински съвет – Бургас и председателят на Постоянната комисия по спорт, деца и младежки дейности към Общински съвет Бургас по право, както и 4-ма служители от  общинска администрация, определени със Заповед на Кмета на Община Бургас. Комисията предлага в срок до 15-ти декември на съответната година с мотивиран доклад до Кмета спортните мероприятия за включване в Спортния календар, както и сумите за финансовото им подпомагане, съгласно спецификата на спорта (олимпийски/неолимпийски), вида на състезанието, брой дни и участници, както и обществения интерес към проявата.
(2) Спортният календар се одобрява от Кмета на Община Бургас, въз основа на мотивирания доклад от комисията по чл.8, ал. 1.
(3) Община Бургас, писмено уведомява спортните клубове за включването на мероприятията в спортния календар, като посочва и размера на определените средства, които ще бъдат предоставени от Община Бургас. Уведомяване се извършва и до спортните клубове, чиито заявления не са одобрени. 


(4) Одобрените и включени в Спортния календар мероприятия се представят с приложение към проекта на бюджета на Община Бургас за съответната година и се гласуват от Общински съвет - Бургас с приемането на бюджета. 

Чл. 9. Община Бургас подпомага реализирането на всички спортни мероприятия, включително с благотворителна цел, включени в общинския календар, като осигурява безплатно ползване на спортните бази в дните на тяхното провеждане и публично оповестява мероприятията, посредством пресцентъра на общината.
           Чл. 10. (1) Размер на финансовото подпомагане

Община Бургас подпомага финансово, както следва:

1. Oрганизиране и провеждане на световни, европейски и балкански първенства в град Бургас със сума в размер до 100 000,00 лв. (сто хиляди лева);

2. организиране и провеждане на международни турнири, първенства и национални инициативи в град Бургас със сума в размер до 10 000,00 лв. (десет хиляди лева);

           3. организиране и провеждане на традиционни и градски прояви, мероприятия за масов спорт и за хора с увреждания, финали на ученически игри, както и туристически прояви организирани от бургаски клубове, популяризиращи различните видове спорт в град Бургас със сума в размер до 5 000,00 лв. (пет хиляди лева).
(2) Община Бургас може да подпомага финансово организиране и провеждане на  световни и европейски първенства на територията на Община Бургас над посочения праг по ал.1, т.1 и т.2, след решение на Общински съвет - Бургас. 

 (3) Основни критерии за определяне размера на финансовото подпомагане:
1. Икономически ефект за Община Бургас

2. Ранг на проявата

3. Престижност
Раздел V.
Начин на разходване на финансовото подпомагане

Чл. 11. Средствата, отпускани за организиране и провеждане на прояви от Спортния календар, могат да бъдат разходвани, както следва за: 

1.медицинско обслужване, охрана, допинг контрол, техническо и санитарно обслужване;

2. паричен награден фонд;

3. купи, медали, плакети, грамоти, спортни пособия, спортна екипировка;

4. разходи за транспорт, свързани с участие на състезателите в съответното спортно мероприятие;

5. за съдийски хонорари по ведомост;

6.наем за ползване на съответното съоръжение и/или спортен обект, свързани с проявата, когато не е общинска собственост;

7.храна и нощувка за участници и съдии по време на проявата;

8.озвучаване, водещ и сценично оформление, свързани с официална церемония по откриване и закриване на съответната спортна проява и цветя;
9. други специфични разходи, пряко свързани със спортната проява;

10. кетъринг.

Чл. 12. В рамките на определения бюджет за мероприятието, разходите за храна и нощувка за участници и съдии, кетъринг, паричен награден фонд, водещ и сценично оформление, свързани с официална церемония по откриване и закриване на съответната спортна проява могат да се поемат от Община Бургас. Решението по този член е на отдел „Спорт и превенции“ на Община Бургас.

Чл. 13. Прояви, в които Община Бургас е съорганизатор със съответната федерация и в които има такса участие, същата се събира от федерацията. Сумата следва да бъде преведена по банков път в Община Бургас. С приемо-предавателен протокол платежните документи и списъкът на участниците се предават в съответната дирекция в 3-дневен срок след приключване на мероприятието. Посочените средства се събират в набирателна сметка на Община Бургас и се използват, както следва: 
1. за дофинансиране на други разходи, пряко свързани с проявата; 
2. за дейности, свързани с масов спорт и за финансово подпомагане на спортни прояви, извън Спортния календар;

3. за чествания на спортисти и спортни деятели;

4. за трансгранично сътрудничество в областта на спорта;

5. за подпомагане развитието на училищния спорт;
6. за традиционни церемонии по награждаване;

7. за обучения и семинари в областта на спорта;

Разходването на средствата се одобрява с решение на Постоянната комисия по спорт, деца и младежки дейности към Общински съвет Бургас.
Чл. 14. Длъжностно лице от съответната дирекция изготвя финансова план-сметка за разходите по чл.12 от наредбата, когато Община Бургас организира мероприятията. 

Чл. 15. Спортните организации представят в отдел „Спорт и превенции“ план-сметка по образец (Приложение № 3), за разпределяне на разходите, извън посочените в чл.12 за провеждане на мероприятията.



Чл. 16. Условията за финансово подпомагане от Община Бургас на спортни мероприятия, взаимните задължения и отговорности, разходването и отчитането на предоставените финансови средства на спортните организации се уреждат с договор, като неразделна част от него е одобрената от ресорния заместник кмет план-сметка на спортната организация (Приложение № 3) и финансовата план-сметка на Община Бургас.     
Чл. 17. Ако планирано в Спортния календар мероприятие не може да бъде проведено, спортната организация своевременно уведомява Община Бургас с писмо, входирано  в деловодството на Община Бургас.
Раздел VI.
Мониторинг 

           Чл. 18. Наблюдението и мониторингът по изпълнението на спортната проява се осъществяват от ПКСДМД от името на Общинския съвет.
(1) На редовните месечни заседания на Постоянната комисия по спорт,

деца и младежки дейности/ПКСДМД/, заместник-председателят разпределя според желанието и възможността за присъствие членовете на комисията, като делегирани представители /делегати/ на мероприятията от Спортния календар, планирани за следващия месец. При желание от общински съветници - не членове на ПКСДМД за делегати на конкретно мероприятие, то комисията ги делегира от свое име.



(2) След приключване на мероприятието, в тридневен срок, делегатите изпращат по електронен път на всички членове на ПКСДМД доклад, в който отразяват становището си за проведеното мероприятие. В становището делегатът може да отрази и свои препоръки към организаторите за бъдещи прояви. 

(3) Становището на делегата се дава въз основа на следните 
препоръчителни критерии:

1. Обществена полза от мероприятието

2. Публичен интерес към мероприятието

3. Съответствие между заявения предварително ранг и статут на

мероприятието с това на проведеното събитие.

4. Спазване на регламента/наредбата/ за провеждане на спортното
събитие

5. Спазване на добрия тон и общоприетите норми на поведение от

състезатели, треньори, ръководители, родители на състезатели и публика.

6. Организация на мероприятието.

7. Медийно отразяване на събитието

8. Постигнати цели и косвени ползи за община Бургас.


(2) ПКСДМД ежемесечно на редовното си заседание разглежда и приема

обобщен анализ за проведените през предходния месец прояви от Спортния календар. Обобщения анализ се изготвя въз основа  на становищата на делегатите, посетили спортните мероприятия. Приетият месечен анализ се публикува на сайта на Общински съвет Бургас.

(3) На редовната сесия на ОС Бургас през месец декември ПКСДМД внася обобщен доклад за изпълнението на Спортния календар за годината, в който се прави анализ на всички спортни мероприятия, проведени по него. Анализът в доклада на ПКСДМД е от решаващо значение за  включването на мероприятията, предложени от спортните организации в Спортния календар за следващата година и финансирането им от Община Бургас.
Раздел VII.

Ред за отчитане. Контрол и санкции.

Чл. 19. Спортните организации са длъжни да разходват предоставените им средства от общинския бюджет законосъобразно, при спазване на принципите за икономичност, ефективност и ефикасност
Чл. 20. Спортните организации, които са получили средства от общинския бюджет, отчитат и доказват пред Община Бургас законосъобразността на разходваните средства, съгласно изискванията на Закона за счетоводството и на счетоводните стандарти, в съответствие с одобрената план-сметка.

            Чл. 21. (1)В едномесечен срок от датата на приключване на мероприятието, спортната организация, получила финансиране за провеждането му, входира в деловодството на Община Бургас до Дирекция „Бюджет и финанси“ финансов отчет за разходването на отпуснатите средства (Приложение № 4) за проверка за съответствие с финансовата план-сметка. В приложение на финансовия отчет се предоставят копия от първичните разходно-оправдателни документи, заверени „Вярно с оригинала“  и подпис от вносителя.
(2) В едномесечен срок от датата на приключване на мероприятието, спортнитe организации, получили финансиране по тази наредба възстановяват в пълен размер остатъка от отпуснатата, но неизразходвана сума по договора за финансиране.

(3) Към финансовия отчет се прилага и декларация, че отчетените разходи не са финансирани по друг проект или програма и че липсва друго финансиране с публични средства за същите дейности.
Чл. 22. Длъжностни лица от отдел „Спорт и превенции“, в това число експерт - финансист от дирекцията, извършват проверка на предоставения отчет и приложените документи и изготвят становище до Зам.-кмет „Бюджет, финанси и икономика“.
(1) Отчетът и становището към него се предоставя на отдел „Финансово-счетоводни дейности“ към дирекция БФ за последващ контрол и съхранение. 
(2) При наличие в становището на докладвани случаи на незаконосъобразно и нецелесъобразно разходване на предоставените от Община Бургас средства за спортни мероприятия, в това число и несъответствие в ранга и статута на проведеното мероприятие с първоначално планираното, дирекция БФ извършва последваща проверка и при потвърждение писмено уведомява спортната организация за налагане на санкционна мярка – да възстанови усвоените средства, ведно със законната лихва от датата на получаването им до окончателното им изплащане.
Чл. 23. Изисквания към отчетните документи: 
(1) Всички разходно-оправдателни документи трябва да бъдат попълнени съгласно изискванията на чл. 6 от Закона за счетоводството.

(2) При плащане в брой от съответния спортен клуб: задължително всяка фактура трябва да бъде придружена с фискален бон. Фискален бон представен без фактура не се признава за разход.

(3) При плащане по банков път се представя копие от платежно нареждане. Всички разходно-оправдателни документи се предоставят към отчета във вид на копия, като копията на съставените и издадените от спортната организация документи трябва да се заверят „Вярно с оригинала”, подпис и печат на организацията.

(4) Всички разходно-оправдателни документи трябва да са в рамките на продължителността на мероприятието и да отговарят на финансовия план, представен от Спортната организация. Разходи, извършени извън съответния финансов план, не се признават.

(5) При отчитате на транспортните разходи следва да се прилагат:

1. копие от фактури с посочен маршрут, дата на пътуване, име на превозвача и фискален бон или платежно нареждане;

2. копие от фактури за гориво с фискален бон и приложена обяснителна записка с маршрута, вида на ползваното превозно средство, разходната норма на превозното средство и дата на пътуването, съответстващата на периода на мероприятието;

3. копие от билети за транспорт, с осигурена видимост на поредните им номера, стойността им, фирма на превозвач и при необходимост - обяснителна записка с маршрута и дата на пътуването.
4. Община Бургас поема разходите за транспорт извън страната само за международни участия на ученици, хора с увреждания и ветерани.

(6) При отчитане на разходи за нощувки се прилагат първични счетоводни документи, придружени със списък на състезателите и треньорите, съдии и делегати, ползвали услугата. 
(7) При отчитане на разходи за наем на помещения и съоръжения се представя копие на сключен договор за наем, като към него:

1. при физическо лице – наемодател, се прилага и двустранно подписана разписка, придружена с разходен касов ордер от спортната организация, платила наема. 
2. при юридическо лице – наемодател, се прилага фактура и платежно нареждане;

Чл. 24. Не се признават за разход фактури за: вода, електрическа енергия, телекомуникационни и копирни услуги, реклама, офис техника и оборудване, разходи свързани с телевизионни права, в които Община Бургас не е страна по договор, както и разходи, нямащи отношение към спортното мероприятие и неотговарящи на съответния финансов план на спортния клуб.                                                  
 Чл. 25. Не се финансират по настоящата наредба спортни организации, когато:
  1. не са подали заявление в срока по чл.8 от настоящата наредба;
  2.не са представили финансов отчет за разходваните средства, ведно с разходно-оправдателни документи, до 1 /един/ месеца след приключването на мероприятието.
3. не използват финансовите средства по предназначение.  
4. предоставените по реда на тази наредба финансови средства, които не са разходвани по предназначение, не са отчетени съгласно изискванията на тази наредба или чието отчитане не е прието, се възстановяват от съответната финансирана организация в пълен размер, по банков път по набирателна сметка на Община Бургас.
5. организации, финансирани по реда на настоящата наредба, отчели предоставените им средства чрез неистински документи или документи с невярно съдържание, независимо от отговорността и санкциите по други закони, не се допускат за кандидатстване за следващите две календарни години.
Раздел VIII.

Допълнителни разпоредби 

§1.„международна проява“ се счита тази, в която вземат участие минимум три чужди държави. 
Раздел IX.

Преходни и заключителни разпоредби 
§ 1. Наредбата се приема на основание чл.21, ал.1, т.24 и ал.2 от ЗМСМА и във връзка с чл. 133, ал.3 и ал.4 от Закона за физическото възпитание и спорта. 
§ 2. Наредбата е приета с Решение на Общински съвет – Бургас, по т… от дневния ред на заседанието, проведено на …..г. (Протокол №…..) и влиза в сила от деня на приемането си. 

            § 3. Тази наредба отменя: Наредба за условията и реда за финансово подпомагане на спортните мероприятия, включени в календара на Община Бургас, приета с решение на Общински съвет – Бургас, по т.3, Протокол № 34/28.11.2017 г.
